Det skulle have været højdepunktet for den unge nordjyde, europamesterskabet i 2008. En foreløbig kulmination på en kometkarriere i motorsporten rallycross. Men én opringning ændrede tilværelsen for nordjyske Ulrik Linnemann. - Jeg husker det, som var det i går, fortæller den nu 29-årige racerkører. I telefonen blev han fortalt, at storebroren Stefan var omkommet i en bilulykke i Danmark. Familien var kørt hele vejen til Portugal, da opkaldet kom natten før mesterskabet, husker Ulrik Linnemann. De 3000 kilometer retur fra det, der skulle have været en drøm, var et helvede. - Jeg blev meget syg og begyndte at kaste op. Jeg tror, at det var en almindelig fysisk reaktion. Det er en tid, der aldrig bliver glemt, fortæller Ulrik Linnemann. På prøve hos storhold To dage efter begravelsen kørte han et DM-løb for at samle tankerne. Det lykkedes ikke. Til gengæld hjalp det at gå i byen og drikke. For at få det hele lidt på afstand. - Det var svært, for jeg var en lidt stille og skrøbelig fyr og vidste ikke, hvilket ben jeg skulle stå på, husker Ulrik Linnemann. Det tegnede ikke til, at han ti år senere skulle stå med en åben dør til det forjættede land inden for rallycross. Men det gør Ulrik Linnemann, som storholdet Honda har inviteret til prøve næste weekend. Her har han mulighed for som den første dansker nogensinde at køre sig til et sæde i VM-serien. Karrierens største chance som nordjyden selv udtrykker det. En chance som Ulrik Linnemann muligvis ikke var kommet frem til, havde det ikke været for livets lavpunkt. Bror er med på vejen Det var Stefan, der fik ham ind i motorsporten. - Min bror var arbejdsdreng på et værksted i nærheden af, hvor vi bor, fortæller Ulrik Linnemann. Derigennem blev storebroren grebet af motorsportsgrenen folkerace. Det samme gjorde lillebroren uden dog at vise de store evner i starten. Noget han er kommet efter siden. I år er det blevet til en samlet sjetteplads ved europamesterskaberne for Ulrik Linnemann, der har sit eget private team. Og det i en sport, hvor kårene er trænge for de hold, der ikke er fabriksstøttede. - Jeg har imponeret mange, som Ulrik Linnemann bramfrit udtrykker det og tilføjer, at bakspejlet mest er noget, han bruger til at tjekke, hvor konkurrenterne er. - Men ellers ikke. Jeg skal jo alligevel ikke den vej. Når han står øverst på skamlen efter et vundet løb, sender han altid en hilsen til Stefan oppe i himlen. - Så er jeg tættere på ham, lyder logikken. - Jeg ved, at hvis han havde været til stede i dag, ville han have været pavestolt af det, jeg har opnået. - En smadret motor er ingen modgang Det er tydeligt, at storebror Stefan er Ulrik Linnemanns drivkraft. Det er faktisk ikke til at overse. Fra toppen af styrthjelmen smiler fyren, der til forveksling ligner sin lillebror. - Han ser ud til at nyde at være med, griner UIrik Linnemann. Det giver mening for Ulrik Linnemann, at sejrene fejres i fællesskab med storebroren. Stefan lærte ham om motorsporten. Og hans bortgang gav ham redskaberne til at stryge til tops i den actionprægede sport. - I starten af noget, der kunne blive til en karriere, tror jeg faktisk, at det var sundt at møde modgang, mener Ulrik Linnemann. - For i de tider, hvor jeg møder modgang nu og får lyst til at give op, tænker jeg på, at en smadret motor trods alt er ingenting i forhold til at miste en elsket bror. Det er det, der gør, at jeg er så stærk, og at jeg aldrig giver op. I øjeblikket er der absolut ingen grund til at give op for Ulrik Linnemann. Næste weekend gælder det, når han - selvfølgelig med storebror på hjelmen - bliver testet af Honda. Det er et lille nåleøje at komme igennem. Men Ulrik Linnemann er kommet igennem det, der var sværere.

Opsummering:
I næste weekend skal den nordjyske rallycross-kører Ulrik Linnemann forsøge at køre sig til en kontrakt med et VM-hold. Storebror Stefan er med.